Добра практика на „Социални норми“ ЕООД е сред отличените практики за 2026 г.
       „Социални норми“ ЕООД получи признание от Агенцията за качеството на социалните услуги (АКСУ) за реализираната добра практика „Провеждане на спортни дейности за лица с психични разстройства, за да се спомогне тяхното физическо развитие и по-добрата социализация“. Практиката е регистрирана в АКСУ под № (КДП)-30 от 31.03.2026 г. и се реализира в два Центъра за настаняване от семеен тип за лица с психични разстройства в гр. Рила. Инициативата е насочена към пълнолетни лица с психични разстройства и има за цел чрез регулярни спортни занимания да подпомогне тяхното физическо и психично здраве, изграждането на полезни навици и активното им социално включване. Спортните дейности се провеждат в специално оборудвана зала с участието на ерготерапевт и специалисти от екипа на социалните услуги. Особен принос към социализацията има и включването на младежи от гр. Рила в част от заниманията. Съвместните дейности създават възможности за общуване, изграждане на социални контакти и преодоляване на социалната изолация.
       В практиката са включени 16 потребители, при които се наблюдават положителни резултати – подобряване на физическото и психичното състояние, намаляване на тревожността, развитие на комуникационните умения, повишаване на самочувствието и по-активно участие в ежедневните дейности.
       При извършената оценка по утвърдените критерии за оценка на високо качество и ефективност на социалните услуги практиката е определена като една от добрите практики за 2026 г. Това признание е значима оценка за ефективността и устойчивостта на прилагания подход, както и за неговия принос към подобряването на качеството на предоставяната социална подкрепа.
       За екипа на „Социални норми“ ЕООД това постижение е резултат от последователната професионална работа на специалистите, активното участие на потребителите и доброто взаимодействие с партньорските институции и местната общност.

